《探春慢》
清代·殷秉玑

水拂风裙，路攀虹带，逆著崖流堪上。高欲拿云，危如驱石，劈破丹扉分两。

满壑青如滴，衬天外、烟波摇荡。照来镜样湖光，凝眸真觉清旷。

称我登临幽赏。共俊侣清游，俯仰何妨。刻翠题诗，选红酹酒，山也笑容相望。

可惜寻春晚，只剩得、紫苔花放。谁送樵归，夕阳斜阁青嶂。

作者简介：殷秉玑，字茎仙，常熟人。陈锡祺室。著有《隐梅庐遗诗》。